tartuNLP/wikipedia-smugri-20251201 huggingface dataset:
Oitti

Oitti on küla Soomes Lõuna-Soome läänis Kanta-Häme maakonnas, Hausjärvi valla keskus.
See asub 19 km kaugusel Riihimäest ja 87 km kaugusel Helsingist. 
2017. aastal elas seal umbes 2000 inimest.
Oittis asuvad keskkool, raamatukogu ja raudteejaam.
Märkimisväärsed inimesed Oitti külast:
Silva Saarinen (kettagolfar)
Ryttylä

Ryttylä on küla Soomes Lõuna-Soome läänis Kanta-Häme maakonnas Hausjärvi vallas, 11 km kaugusel Riihimäest ja 29 km kaugusel Hämeenlinnast. 
Elanike arv on 1600.
Kirjutustõlge

Kirjutustõlge (inglise keeles "speech-to-text reporting") on tõlke erivorm, mis on mõeldud eelkõige vaegkuuljate abistamiseks. Kirjutustõlke käigus teeb kirjutustõlk kuuldava teksti kirjalikuks tekstiks, mida on võimalik ekraanilt kohe lugeda.
Kirjutustõlget tehakse tõlkena ühe keele piires, näiteks suulisest eesti keelest kirjalikku eesti keelde. 
Kirjutustõlk kirjutab kogu räägitava teksti ekraanile jooksvalt, ekraaniks võib olla vastavalt vajadusele kas mobiiltelefon, tahvelarvuti, sülearvuti, lauaarvuti või konverentsisaali ekraan.
Kirjutustõlgid.
Kirjutustõlketeenust osutavad kirjutustõlkekoolituse läbinud kirjutustõlgid.
Eestis tegutsevad kirjutustõlgid kuuluvad 2017. aastal asutatud Eesti Kirjutustõlkide Ühingusse. 2019. aasta oktoobri seisuga on Eestis 12 diplomeeritud kirjutustõlki.
Tasuta kirjutustõlge.
Eestis pakutakse kirjutustõlketeenust tasuta tööealistele kuulmislangusega inimestele (peamiselt vaegkuuljatele), kellele on määratud vähenenud töövõime (varasema süsteemi järgi töövõimetus).
Tasuta kirjutustõlketeenust rahastatakse Euroopa Sotsiaalfondi vahenditest, mis on eraldatud alategevusele „Kuulmispuudega inimestele suunatud tõlketeenuste arendamine ja pakkumine“.
Tasuline kirjutustõlge.
Tasulist kirjutustõlketeenust saavad soovi korral tellida ka need, kes tasuta kirjutustõlketeenuse saajaks ei kvalifitseeru. Eeskätt on see mõeldud neile vaegkuuljatele ja kurtidele (näiteks hiliskurdistunutele), kes eesti viipekeelt ei valda, kuid kes kasutavad suhtlemisel eesti keelt.
Kirjutustõlkide koolitamine.
Euroopa Sotsiaalfondi rakenduskava prioriteetse suuna „Tööturule juurdepääsu parandamine ja tööturult väljalangemise ennetamine“ raames korraldati 2018. aastal Eestis esimene kirjutustõlkide koolitus. 
Teine koolitus toimub aastatel 2019–2020. Koolituse läbiviijaks Eestis on valitud Eesti Kirjutustõlkide Ühing. Koolituse maht on 780 akadeemilist tundi (sh loengud 198 tundi, praktiline osa 24 tundi ning iseseisev osa 558 tundi). Koolitus lõpeb eksamiga.
Ready Jet Go!

"Ready Jet Go!" on USA-Kanada animatsioon. Seriaali hakkas 2016. Aastal tootma Craig Bartlett ja Wind Dancer Films.
Eestis oli see telekanalil KidZone eetris pealkirjaga "Jeti seiklused".
Paryčy

Paryčy (transkribeerituna Parõtšõ) on alev Valgevenes Homieli oblastis Svietłahorski rajoonis, Paryčy külanõukogu halduskeskus. Alev asub merepinnast 135 meetri kõrgusel, Biarezina kaldal, oblasti keskusest Homielist 143 ja rajooni keskusest Svietłahorskist 33 kilomeetri kaugusel. 
Alevis on metsamajand, seal valmistatakse ehitusmaterjale (telliseid) ja konserve. Paryčys on põllumajanduskeemia labor, see on ka kohaliku põllumajandusühistu keskuseks. Haridust annavad muusikakool ja keskkool, alevis on postkontor, kultuurimaja ja kaks raamatukogu.
Paryčy õigeusu kirikus asub Zdudzičy külast toodud XI sajandist pärinev kivirist.
Asula nimi.
Vadzim Žučkieviči järgi tuleneb asula nimi jõeäärsest paigast ("Parečča"), mille asukad on valgevene keeles "Paryčy".
Poola keeles on alevi nimekuju "Parycze".
Ajalugu.
Paryčyt on kirjalikult esmamainitud 1639. aastal, mil küla oli kohaliku mõisaks nimetatud riikliku majandi keskuseks. Asula kuulus Minski vojevoodkonda ja Rečyca maakonda. Aastal 1684 kujunes asula kohalike foogtide residentsiks. Aastaks 1765 oli asula kujunenud aleviks, mis oli Lopatide valduses.
Seoses Poola jagamisega läks alev aastal 1763 Venemaa koosseisu, kus hakkas kuuluma Bobruiski maakonda. Aastal 1797 anti see admiral Pjotr Puštšini valdusse. Aastal 1819 ehitati sealse vana õigeusu kiriku asemel uus. Aastal 1855 ehitati alevisse suhkruvabrik. See muutis asula kohalikuks kaubanduskeskuseks; aastal 1861 müüdi sealsel laadal 54 250 rubla eest kaupa, mis tähendas seda, et tegemist oli ühe suurema laadaga Venemaal. Aastal 1863 ehitati alevisse naiste õppeasutuse juurde teine kirik. Aastal 1897 oli asulas kaks õigeusu kirikut ja viis juudi palvemaja. Lisaks asus seal kaks võõrastemaja ja kõrts; sealse mõisakompleksi juures tegutses ka viinaköök. XX sajandi alguses oli palvemajasid kolm, tegutsema oli hakanud pruulikoda, Paryčys oli avatud ka jõesadam.
Aastal 1919 läks Paryčy Valgevene NSV koosseisu, kus sellest sai aastal 1924 samanimelise rajooni halduskeskus. Aastal 1932 avati Minskist üle Hłuski ja Paryčy Mazyri viiv lennuliin, mis oli esimene lennuliin Valgevenes. 26. juunil 1941 moodustati alevis hävituspataljon. Juuli alguses vallutasid Saksa väed alevi, ent 12. juulil vallutas hävituspataljon asula tagasi ja hoidis seda enda käes mitu nädalat. 18. oktoobril 1941 hukkasid Saksa okupatsiooniväed 872 Paryčy juuti; kokku tapeti ligi 1700 asula elanikku. Aastal 1960 viidi rajooni keskus üle Šaciłkisse.
Sasnovy Bor

Sasnovy Bor (valgevene-eesti transkriptsioonis "Sasnovõ Bor") on alev (töölisasula) Valgevenes Homieli oblastis Svietłahorski rajoonis, Sasnovy Bori külanõukogu halduskeskus. Alev asub merepinnast 136 meetri kõrgusel, oblasti keskusest Homielist 126 ja rajooni keskusest Svietłahorskist 16 kilomeetri kaugusel. 
Alevis on mööblivabrik ja masinaehitusettevõte, ent peamiseks tegevusalaks on turba kaevandamine.
Ajalugu.
1950. aastate alguses rajati praeguse asula kohale turbatööstusettevõte Vasilevičy-II. 1959. aastal pandi selle juurde tekkinud töölisasula nimeks Sasnovy Bor (tolleaegne eestikeelne nimekuju Sosnovõi Bor), ühtlasi sai asula töölisasula staatuse ja kujunes linnaliseks asulaks. Turbavabrik hakkas aga samal aastal kandma Svietłahorski nime.
Drobin

Drobin on linn Poolas Masoovia vojevoodkonnas Płocki maakonnas, Drobini valla halduskeskus. Drobin asub Płockist umbes 30 km kirdes ja Varssavi kesklinnast ligikaudu 88 km loodes.
Drobin sai linnaõigused 1511. aastal. 1870. aastal kaotas Drobin linnaõigused, kuid sai need 1994. aastal tagasi.
Augarten

Augarten on 52,2 hektari suurune avalik park Viini teises ringkonnas Leopoldstadtis. Tegemist on linna vanima barokkaiaga, mis rajati 17. sajandil. Park on kujundatud tüüpilises barokkstiilis sirgete alleede, sümmeetrilise planeeringu ja avarate haljasaladega.
Augarten oli algselt keisriperekonna suveaed, kuhu pääses vaid õukond. Pargi keskpunktiks on Augarteni palee (Schloss Augarten), mis ehitati 17. sajandi lõpus ja kujundati barokiarhitekt Jean Treheti projekti järgi. 1775. aastal avas keiser Joseph II pargi esmakordselt avalikkusele, muutes selle üheks Viini esimeseks avalikuks pargiks.
Augartenis asuvad mitmed kultuuri- ja ajaloomälestised, sealhulgas Augarteni portselanitehas (asutatud 1718. aastal) ning Viini Poistekoori kontserdisaal. Pargis paiknevad ka kaks suurt Teise maailmasõjaaegset õhutõrjetorni, mis on tänapäeval tuntud kui ajaloolised mälestusmärgid.
Tänapäeval on Augarten populaarne puhke- ja jalutuspaik, mida külastavad nii kohalikud elanikud kui ka turistid.
Burgwalde

Burgwalde on vald Saksamaal Tüüringi liidumaal Eichsfeldi kreisis.
Pilawa

Pilawa on linn Poolas Masoovia vojevoodkonnas Garwolini maakonnas, Pilawa valla halduskeskus. Pilawa asub Varssavi kesklinnast umbes 47 km kagus.
Pilawa on asutatud aastal 1824. Raudteeühenduse sai 1877. aastal. Linn alates aastast 1984.
Freienhagen

Freienhagen on vald Saksamaal Tüüringi liidumaal Eichsfeldi kreisis.
Fretterode

Fretterode on vald Saksamaal Tüüringi liidumaal Eichsfeldi kreisis.
Maków Mazowiecki

Maków Mazowiecki (kuni 1928. aastani Maków nad Orzycem) on linn Poolas Masoovia vojevoodkonnas, Maków Mazowiecki maakonna halduskeskus.
Linn asub Varssavist umbes 73 km põhjas ning sellest voolab läbi Orzyci jõgi.
Asulat on esmamainitud 1065. aastal, linnaõigused sai 1421. aastal.
1931. aastal moodustasid juudid 55,4% Maków Mazowiecki elanikest.
Gerbershausen

Gerbershausen on vald Saksamaal Tüüringi liidumaal Eichsfeldi kreisis.
Hohengandern

Hohengandern on vald Saksamaal Tüüringi liidumaal Eichsfeldi kreisis.
Kirchgandern

Kirchgandern on vald Saksamaal Tüüringi liidumaal Eichsfeldi kreisis. 
Kirchgandernit on esmamainitud 1118. aastal.
Lindewerra

Lindewerra on vald Saksamaal Tüüringi liidumaal Eichsfeldi kreisis. Enne Berliini müüri langemist aastal 1989 oli Lindewerra üks väheseid külasid Saksa Demokraatlikus Vabariigis, mida võis Läänest otse jälgida. Pärast Berliini müüri langemist ehitati sild küla ühendamiseks Werra jõe Hesseni-poolse kaldaga.
Marth

Marth on vald Saksamaal Tüüringi liidumaal Eichsfeldi kreisis.
Rohrberg (Eichsfeld)

Rohrberg on vald Saksamaal Tüüringi liidumaal Eichsfeldi kreisis. 
Rohrbergi on esmamainitud 1055. aastal. Kuid 15. sajandil jäeti see maha ja taasasustati umbes 1500. aastal.
Dark advertising

Dark advertising on teatud tüüpi veebireklaami liik, mida näevad ainult reklaami väljaandja ja nende poolt valitud sihtrühm.
Dark advertising võimaldab reklaami levitajatel saata erinevaid kuulutusi erinevatele sihtrühmadele, kus ühe sihtrühma vaatajaskonna jaoks oleks kahjulik näha teise sihtrühma jaoks mõeldud kuulutusi. Selline tegutsemisviis suurendab reklaamikampaania edukust.
Sellist tüüpi reklaami leidub tavaliselt veebipõhistes sotsiaalmeedia platvormides, mis võimaldavad sihtrühmi tuvastada. Kõige levinumateks sihtrühmade tuvastamise viisideks on vanus, sugu, riik ja külastatud lehekülgede ajalugu. Viimasel ajal on hakatud kasutama ka psühhograafilist sihtimist.
Jakuudi laika

Jakuudi laika on Kirde-Venemaalt Sahhast pärit koeratõug.
Tõustandardis on koera käitumise/iseloomu kohta kirjas: „Jakuudi laika on julge, kiire, suhtlusaldis ja temperamentne koer.“
Góra Kalwaria

Góra Kalwaria on linn Poolas Masoovia vojevoodkonnas Piaseczno maakonnas, Góra Kalwaria valla halduskeskus. Góra Kalwaria asub Visla jõe vasakul kaldal, Varssavi kesklinnast umbes 32 km lõunakagus.
Asulat on esmamainitud 1252. aastal. Góra Kalwaria sai linnaõigused 1670. aastal, kuid kaotas need 1883. aastal. Raudteeühenduse sai Góra Kalwaria 1898. aastal. Linnaõigused sai Góra Kalwaria tagasi 1919. aastal.
Góra Kalwarias on sündinud Poola ja Nõukogude Liidu meedium ja estraadikunstnik Wolf Messing (1899–1974).
Rustenfelde

Rustenfelde on vald Saksamaal Tüüringi liidumaal Eichsfeldi kreisis.
Schachtebich

Schachtebich on vald Saksamaal Tüüringi liidumaal Eichsfeldi kreisis.
Wahlhausen

Wahlhausen on vald Saksamaal Tüüringi liidumaal Eichsfeldi kreisis.
Bodenrode-Westhausen

Bodenrode-Westhausen on vald Saksamaal Tüüringi liidumaal Eichsfeldi kreisis.
Philip Pettit

Philip Noel Pettit (sündinud 20. septembril 1945 Iirimaal Ballygaris) on iiri filosoof ja politoloog.
Lloyds Bank

Lloyds Bank plc on Suurbritannia jae- ja kommertspank, millel on filiaale kogu Inglismaal ja Walesis. Seda on traditsiooniliselt peetud üheks Suure Neliku arvelduspangaks Suurbritannias. Pank asutati Birminghamis 1765. aastal. Seda laiendati 19. ja 20. sajandil ning võeti üle hulk väiksemaid pangandusettevõtteid. 1995. aastal ühines see Trustee Savings Bankiga ja aastatel 1999–2013 kaubeldi Lloyds TSB Bank plc nimega.
Pank on Lloyds Banking Groupi peamine tütarettevõte, mis loodi 2009. aasta jaanuaris HBOS-i omandamisega toonase Lloyds TSB Groupi poolt.
Lloyds Bank on Suurbritannia suurim jaepank ning sellel on ulatuslik filiaalide ja sularahaautomaatide võrk Inglismaal ja Walesis (samuti kokkulepe, et kliente teenindavad Šotimaa Bank of Scotlandi filiaalid, Halifaxi filiaalid Põhja-Iirimaal ja vastupidi) ning pank osutab ööpäevaringset telefoni- ja internetipanga teenust.
Selle peakorter asub Londonis ning muud kontorid Walesis ja Šotimaal. Samuti opereerib Yorkshire'is mitmeid kontorikomplekse, brändide peakortereid ja andmekeskusi, sealhulgas Leedsis, Sheffieldis ja Halifaxis.
Santander UK

Santander UK plc on Suurbritannia pank, mis kuulub täielikult Hispaania Santander Groupile. Santander UK plc haldab oma asju iseseisvalt, oma kohaliku juhtimismeeskonnaga, kes vastutab ainuisikuliselt selle toimimise eest.
Santander UK on üks juhtivaid isiklikke finantsteenuseid pakkuvaid ettevõtteid Ühendkuningriigis ning üks suurimaid hüpoteeklaenude ja säästude pakkujaid Ühendkuningriigis. Pangal on umbes 20 000 töötajat, 14 miljonit aktiivset klienti, üle 800 filiaali ja 64 ettevõtte ärikeskust.
Geisleden

Geisleden on vald Saksamaal Tüüringi liidumaal Eichsfeldi kreisis. Vald asub umbes 4 km Heilbad Heiligenstadtist kagus Geislede jõe orus.
Ajaloolised ürikud näitavad, et Geisleden oli olemas juba vähemalt 11. sajandil. Näiteks aastal 1028 peeti selles vanas linnas provintsisinod. Geisleden kuulus aastani 1802 Mainzi kuurvürstkonda, siis liidendati see Preisi kuningriigi Saksimaa provintsi. Geisleden arvati pärast teist maailmasõda Nõukogude okupatsioonitsooni, enne kui sellest sai Erfurdi ringkonna osa Ida-Saksamaal aastani 1990, kui Saksamaa ida- ja lääneosa taasühinesid üheks riigiks.
Société Générale

Société Générale S.A., hüüdnimega SocGen, on Prantsuse rahvusvaheline investeerimispank ja finantsteenuste ettevõte, mille peakorter asub Prantsusmaal Pariisis. Ettevõte on universaalpank ja firmal on divisjonid, mis toetavad Prantsuse võrke, globaalset tehingupangandust, rahvusvahelist jaepangandust, finantsteenuseid, ettevõtete ja investeerimispangandust, privaatpangandust, varahaldust ja väärtpaberiteenuseid.
Société Générale on koguvara järgi Prantsusmaa suuruselt kolmas pank, Euroopas suuruselt kuues või turukapitalisatsiooni järgi seitsmeteistkümnes. Ettevõte on osa Euro Stoxx 50 börsiindeksist.
Toronto-Dominion Bank

Toronto-Dominion Bank (prantsuse keeles: "Banque Toronto-Dominion") on Kanada rahvusvaheline pangandus- ja finantsteenuste korporatsioon, mille peakorter asub Torontos Kanadas. Üldtuntud TD-na ja TD Bank Groupina (prantsuse keeles: "Groupe Banque TD") tegutsev pank loodi 1. veebruaril 1955 Bank of Toronto ja The Dominion Banki ühinemise teel, mis asutati vastavalt 1855. ja 1869. aastal.
2017. aastal oli TD Bank Group Standard &amp; Poorsi andmetel koguvarade järgi Kanada suurim pank, turukapitalisatsiooni järgi suuruselt teine pank, Põhja-Ameerika top 10 pank ja maailma suuruselt 26. pank. Pangal ja selle tütarettevõtetel on üle 85 000 töötaja ja üle 22 miljoni kliendi kogu maailmas.
Glasehausen

Glasehausen on vald Saksamaal Tüüringi liidumaal Eichsfeldi kreisis.
Einar Vene (maalikunstnik)

Einar Vene (sündinud 18. mail 1952) on eesti maalikunstnik.
Einar Vene on lõpetanud 1971. aastal Tallinna Polütehnikumi arvutusmasinate erialal ning 1984. aastal Eesti NSV Riikliku Kunstiinstituudi maalikunstnik-pedagoogina. 
Ehkki akadeemilise kunstiharidusega, ei sobitunud ta toona ega sobitu ka tänapäeval meie professionaalsesse maalikunstipilti. Teda kui kunstnikku iseloomustatakse pigem mõistetega "autsaider", "naivist", "omamaailm", "esoteerika", "naiividealistlik filosoofia", "hea maitse proovilepanek". Küll aga võib ta teoseid nimetada postmodernistlikeks.
Isikunäitustega on Vene esinenud alates 1978. aastast. Väljaspool Eestit on tema teoseid eksponeeritud Leedus, Soomes, Sloveenias ja Venemaal.
Vene on Eesti Kunstnike Liidu liige 1987. aastast.
Tiina Pappel

Tiina Pappel (sündinud 31. augustil 1970) on Eesti jurist, kohtunik.
Pappel on lõpetanud Tartu Ülikooli inglise filoloogia erialal ja omandanud teadusmagistri kraadi õigusteaduses Tartu Ülikooli õigusinstituudis. Enne kohtunikuks nimetamist on ta töötanud inglise keele õppejõu, maksukonsultandi ja õigusbüroo juristina.
5. juulil 2001 nimetas president Arnold Rüütel Riigikohtu üldkogu ettepanekul Tiina Papli esimese astme kohtunikuks Tallinna Halduskohtusse.
12. novembril 2012 nimetas president Toomas Hendrik Ilves Riigikohtu üldkogu ettepanekul Tiina Papli teise astme kohtunikuks. Pappel on töötanud Tartu Ringkonnakohtus 2013. aastast, olles aastatel 2014–2019 halduskolleegiumi esimees (juhataja).
Alates 1. aprillist 2019 on ta Tartu Ringkonnakohtu esimees. "Tema nimetamist esimeheks toetas nii Tartu ringkonnakohtu üldkogu kui ka kohtute haldamise nõukoda," iseloomustas uut esimeest justiitsminister Urmas Reinsalu. Ringkonnakohtu juhi ametiaeg kestab seitse aastat.
Pappel on Eesti Kohtunike Ühingu liige.
Einar Vene (kohtunik)

Einar Vene (sündinud 5. mail 1977) on Eesti jurist, kohtunik.
9. aprillil 2009 nimetas president Toomas Hendrik Ilves Riigikohtu üldkogu ettepanekul Einar Vene teise astme kohtunikuks alates 4. maist 2009. Vene töötab Tartu Ringkonnakohtu halduskolleegiumis.
Ta on "Haldusmenetluse käsiraamatu" (2001) üks kaasautoreid.
Ameerika Ühendriikide põhiseaduse teine parandus

Ameerika Ühendriikide põhiseaduse teine parandus on Ameerika Ühendriikide põhiseaduse täiendus, mis näeb ette õiguse relva kanda ja omada.
Parandus võeti vastu Kongressis 25. septembril 1789 ja ratifitseeriti osariikide tasemel 15. detsembril 1791.
Paranduse põhjus.
Paranduse üks tõlgendus on kodanike soov vastanduda vajadusel valitsuse võimuliialdusele ja tagada kodanike vabadus. Teise võimalusena on pakutud lõunaosariikide orjapidajate soovi orje relvade abil ohjes hoida.
Einar Vene

Einar Vene nime kannab mitu isikut:
Standard Chartered

Standard Chartered PLC on Suurbritannia rahvusvaheline pangandus- ja finantsteenuste ettevõte, mille peakorter asub Suurbritannias Londonis. See haldab enam kui 1200 filiaali ja esinduste võrku (sealhulgas tütarettevõtteid, sidusettevõtteid ja ühisettevõtteid) enam kui 70 riigis ja annab tööd umbes 87 000 inimesele. See on universaalne pank, mis tegeleb tarbija-, ettevõtete ja institutsionaalse panganduse ning riigikassa teenustega. Vaatamata Ühendkuningriigis baseerumisele, ei tegele firma Ühendkuningriigis jaepangandusega ja umbes 90% kasumist tuleb Aasiast, Aafrikast ja Lähis-Idast.
Standard Charteredil on esmane noteerimine Londoni börsil ja see on FTSE 100 börsiindeksi osa. Selle turukapitalisatsioon oli 4. aprilli 2017. aasta seisuga umbes 24,4 miljardit naelsterlingit, mis on 28. kohal kõigist ettevõtetest, mille peamine noteerimine on Londoni börsil.
Firma suurim aktsionär on Singapuri valitsusele kuuluv Temasek Holdings.
National Bank of Canada

National Bank of Canada (prantsuse keeles: "Banque Nationale du Canada") on Kanada suuruselt kuues kommertspank. Selle peakontor asub Montrealis, kuid filiaalid asuvad enamikus Kanada provintsides. Pangal on 2,4 miljonit eraklienti. Firma on Quebeci suurim pank ja provintsis suuruselt teine finantseerimisasutus pärast Desjardinsi krediidiühistut.
31. oktoobril 2017 oli ettevõttel Kanadas 429 filiaali ja 931 sularahaautomaati. Sellel oli ka mitmeid esindusi, tütarettevõtteid ja partnerlust teistes riikides, mille kaudu firma teenindab Kanada ja mitte-Kanada kliente.
Lloyds Bank International

Lloyds Bank International on Lloyds Banki omanduses olev tütarettevõte Ühendkuningriigis, mis on omakorda osa Lloyds Banking Groupist, mis on üks suurimaid panganduskontserne Euroopas.
Panga laienemine välismaale algas 1911. aastal ja Lloyds Bank Internationali nime, mis on ajalooliselt suur rahvusvaheline kommertspank, kasutatakse nüüd oma offshore -panganduse huvides.
Crédit Commercial de France

Crédit Commercial de France (CCF) oli Prantsusmaal asuv kommertspank, mille peakorter asus Pariisis avenue des Champs-Élysées. Sellest sai 2000. aasta aprillis HSBC tütarettevõte ja 1. novembril 2005 nimetati see ümber HSBC France'ks.
Panga päritolu on võimalik tuvastada juba 1858. aastast, 1920. aastate lõpuks oli pank kasvanud Prantsusmaal suuruselt kuuendaks pangaks.
Barings Bank

Barings Bank oli Londonis asuv Suurbritannia kaubanduspank ja maailma suuruselt teine kaubanduspank (Berenberg Banki järel). Selle asutas 1762. aastal kaupmeeste ja pankurite Saksa-Briti Baringi perekonna Briti päritolu esindaja Francis Baring.
Pank lagunes 1995. aastal pärast 827 miljoni naelsterlingi (täna 1,6 miljardit naela) kahjumit, mis tulenes petturlikest investeeringutest, peamiselt futuurilepingutesse, mille viis läbi selle töötaja Nick Leeson, kes töötab oma kontoris Singapuris.
Orange S.A.

Orange S.A., endine France Télécom S.A., on Prantsuse rahvusvaheline telekommunikatsiooniettevõte, Prantsusmaa endiste riiklike sideettevõtete PTT ja France Télécom järglane.
Sellel on 256 miljonit klienti kogu maailmas ning 2019. aasta seisuga andis see üle maailma tööd 148 000 inimesele, kellest 88 000 töötasid Prantsusmaal. See on maailmas suuruselt kümnes ning Vodafone, Telefónica ja VEON järel suuruselt neljas mobiilsidevõrgu operaator Euroopas. 2015. aastal oli kontserni käive 40 miljardit eurot.
Ettevõtte peakorter asub Pariisi 15. linnaosas. Praegune tegevjuht on Stéphane Richard. Ettevõte on osa Euro Stoxx 50 börsiindeksist.
Ajalugu.
Kuni 1988. aastani oli Prantsusmaa riiklikuks sideettevõtteks valitsusele kuuluv Postes, télégraphes et téléphones (PTT), kuid Euroopa direktiivi tõttu see erastati, sellest eraldus Prantsusmaa postiteenistus La Poste ja uus telekommunikatsiooniettevõte France Télécom. Sellest ajast peale on see olnud iseseisev, kuigi Prantsusmaa valitsusele kuulub 27 protsenti ettevõtte aktsiatest.
Orange on olnud ettevõtte peamine mobiilside-, lauatelefoni-, Interneti- ja IPTV-teenuste kaubamärk alates 2006. aastast. See sai alguse 1994. aastal, kui Hutchison Whampoa omandas 1990. aastate alguses kontrollpaki Microtel Communicationsis ja pani sellele uue nime. See sai Mannesmanni tütarettevõtteks 1999. aastal ja selle omandas Prantsusmaa riiklik telekommunikatsiooniettevõte France Télécom 2000. aastal. Ettevõtte kaubamärgi nimi muudeti Orange'iks 1. juulil 2013.
Sony Pictures

Sony Pictures Entertainment Inc. (tuntud kui lihtsalt Sony Pictures ja lühendatult SPE) on Ameerika meelelahutusettevõte, mis toodab, omandab ja levitab filmitud meelelahutust (teatrifilmid, telesaated ja salvestatud videod) mitme platvormi kaudu. Vahendusettevõtte Sony Film Holding Inc. kaudu tegutseb see tütarettevõttena ettevõttele Sony Entertainment Inc., mis ise on Tokyos asuva rahvusvaheliste tehnoloogia- ja meediakonglomeraatide Sony Corporationi 100-protsendiline tütarettevõtja. See baseerub Californias Culver Citys ning hõlmab Sony filmi-, tele- ja leviüksusi.
Selle kontserni 2017. majandusaastal (aprill 2017 – märts 2018) on käive olnud 9,133 miljardit dollarit.
Royal Bank of Canada

Royal Bank of Canada (RBC; prantsuse keeles: "Banque Royale du Canada") on Kanada rahvusvaheline finantsteenuste ettevõte ja turukapitalisatsiooni järgi Kanada suurim pank. 
Pank teenindab üle 16 miljoni kliendi ja sellel on kogu maailmas 80 000 töötajat. Pank asutati 1864. aastal Halifaxis Nova Scotia provintsis, ehkki selle peakontor asub Montrealis Quebeci provintsis ja ettevõtte peakorter Torontos Ontario provintsis. 
2011. aastal oli RBC tulude ja turukapitalisatsiooni järgi suurim Kanada ettevõte. 2013. aastal oli see Forbes Global 2000 nimekirjas 50. kohal. Ettevõte tegutseb Kanadas ja veel 40 riigis. 2014. aastal oli firma halduses 673,2 miljardit USA dollarit.
Barclays Investment Bank

Barclays Investment Bank (endise nimega Barclays Capital) on Londonis asuva Barclaysi egiidi all tegutsev Suurbritannia rahvusvaheline investeerimispank. See pakub nõustamis-, finantseerimis- ja riskijuhtimisteenuseid suurtele ettevõtetele, asutustele ja valitsuse klientidele. See on USA riigivõlakirjade ja mitmesuguste Euroopa valitsuse võlakirjade esmane vahendaja.
Barclays Investment Bankil on kontorid enam kui 29 riigis ja alates Lehman Brothersi USA peamise divisjoni omandamisest 2008. aasta septembris töötab firmas üle 20 000 inimese, IT-divisjonis töötab üle 7000 inimese. See on Barclaysi kohalolekut Põhja-Ameerikas märkimisväärselt suurendanud.
Tetley

Tetley on jookide tootja, mis kuulub India ettevõttele Tata Global Beverage. See on asutatud 1837. aastal ja on suurim Ühendkuningriigis ja Kanadas tegutsev teed tootev ettevõte ning mahult teine Ameerika Ühendriikides. Tetley tootmis- ja turustusäri tegutseb 40 riigis, müües rohkem kui 60 kaubamärgiga teekotte.
Alates 2000. aastast on Tetley täielikult Tata Global Beverage'i (endine Tata Tea) tütarettevõte, mille peakorter asub Mumbais, tehes sellest Unileveri järel suuruselt teise teetootja maailmas.
Heuthen

Heuthen on vald Saksamaal Tüüringi liidumaal Eichsfeldi kreisis.
Hohes Kreuz

Hohes Kreuz on vald Saksamaal Tüüringi liidumaal Eichsfeldi kreisis. Vald loodi aastal 1991, kui ühendati Bischhageni, Mengelrode, Siemerode ja Streitholzi vald.
Reinholterode

Reinholterode on vald Saksamaal Tüüringi liidumaal Eichsfeldi kreisis.
Steinbach (Eichsfeld)

Steinbach on vald Saksamaal Tüüringi liidumaal Eichsfeldi kreisis.
Peeter Hussar

Peeter Hussar (sündinud 5. märtsil 1959 Karksi-Nuias) on eesti taksidermist, loodusgiid-retkejuht ja looduse populariseerija.
Haridus ja töö.
Peeter Hussar on lõpetanud 1977. aastal Kunda Keskkooli. Astus samal aastal Tartu Riiklikku Ülikooli bioloogiat õppima. 
Ülikooli ei lõpetanud, vaid õppis TRÜ Zooloogiamuuseumis taksidermiat ning töötas 1981–1983 sealsamas topisevalmistajana.
Aastatel 1983–1989 töötas taksidermisti ja topisekogu hooldajana Sagadi metsamuuseumis ning juhtis seal loodusretki, hiljem valmistas topiseid ja andis erialast nõu eraettevõtjana. Õppis Soomes loodusala ettevõtlust ning sai loodusgiidi-retkejuhi kvalifikatsiooni. 1996. aastast töötab loodusretkejuhina.
Looduse populariseerijana.
Peeter Hussar on ka mittekoosseisuline jahindusspetsialist, programmijuht ja giid. Tegutseb muu hulgas Eesti Loodushariduse Seltsis.
Kuulub ajakirja jahindus- ja loodusajakirja Eesti Jahimees asjatundjate toimkonda.
Ta on sage loodusüritustel esineja. Nii on ta esinenud koolides ja loodusmajades, kuid ka Eesti Loodusmuuseumi üritustesarjas "Öökulli akadeemia". 
Varasema Sagadi muuseumi töötajana tunneb ta suurepäraselt Sagadi muuseumi ja Lahemaa rahvuspargi loodusväärtusi. Sagadi mõisa veebilehel iseloomustatakse teda ja tema looduse tutvustamise võtteid nii:
"Loodusgiid ja jahimees Peeter Hussar on Lahemaa raudvara. Temaga koos uitame metsaradadel ja uurime looduse märke: kelle käpad on jätnud jäljed lumele, kelle küüned kriimud puukoorele, kes sabistab põõsastes või kes rõkkab puulatvades. Tema abil jutustavad oma loo lõhnad ja helid, isegi metsavaikus muutub kõnekaks!" 
Peeter Hussar on loodusemees, kes tutvustab loodusteemasid paljudes massimeediakanalites nii lastele kui ka täiskasvanutele.
Wingerode

Wingerode on vald Saksamaal Tüüringi liidumaal Eichsfeldi kreisis. 1996. aastal tähistati Wingerode 850. aastapäeva.
1174. aastal ostis Baieri ja Saksi hertsog Heinrich Lõvi küla Volkenroda kloostrilt. 17. sajandist on kohalik Ignatiuse kabel palverännu koht. Wingerode kuulus aastani 1802 Mainzi kuurvürstkonda ja allus von Hansteini perekonnale. Aastatel 1802–1807 kuulus küla Preisi kuningriiki ja läks siis Vestfaali kuningriiki. Aastatel 1815–1945 oli see Preisi Saksimaa provintsi osa. Teise maailmasõja lõppedes kuulus see Nõukogude okupatsioonitsooni ja sai 1949. aastal Ida-Saksamaa osaks. 1961. aastast kuni taasühinemiseni 1990. aastal mõjutas Wingerodet lähedalasuva Saksamaa sisepiiri sulgemine. 1990. aastast kuulub vald taasloodud Tüüringi liidumaa koosseisu.
Berlingerode

Berlingerode on vald Saksamaal Tüüringi liidumaal Eichsfeldi kreisis.
Arab Banking Corporation

Arab Banking Corporation (nimetatakse ka Bank ABC) on rahvusvaheline pank, mille peakontor asub Manama diplomaatilises piirkonnas Bahreinis. See asutati aktsiaseltsina 1980. aastal Bahreini emiiri spetsiaalse dekreediga. Firma sai Bahreini rahaagentuurilt offshore-panganduse üksuse litsentsi 7. aprillil 1980 ja alustas tegevust samal kuul. Pank on noteeritud Bahreini börsil ja selle suuremad aktsionärid on Liibüa keskpank (59,37%) ja Kuveidi investeeringute amet (40,63%). Selle võrk levib 17 riigis Lähis-Idas ja Põhja-Aafrikas, Euroopas, Ameerikas ja Aasias. Firma laiendab oma jaepanganduse võrku Põhja-Aafrika piirkonnas.
Bank ABC on kaubanduse finantseerimise, riigikassa, projekti- ja struktureeritud finantside, sündikatsioonide, ettevõtete ja institutsionaalsete pangandusteenuste ning islami pangandusteenuste pakkuja.
Revolut

Revolut Ltd. on Suurbritannia finantstehnoloogia ettevõte, mis osutab pangateenuseid, sealhulgas ettemaksuga deebetkaarti (MasterCard või Visa), valuutavahetust, krüptorahavahetust ja üksikisikute vahelisi makseid"." 
Mobiilirakendus Revolut võimaldab makseid ja sularahaautomaatidest raha väljavõttu 120 valuutas ja 29 valuutas saatmist otse rakendusest. Samuti annab see klientidele juurdepääsu krüptovaluutadele nagu Bitcoin (BTC), Ethereum (ETH), Litecoin (LTC), Bitcoin Cash (BCH) ja XRP.
Praegu ei võta Revolut enamiku oma teenuste (piiratud kasutamise) eest tasu. Tööpäeviti kasutab valuutavahetus pankadevahelisi vahetuskursse ja nädalavahetustel lisab teenustasu vahemikus 0,5–1,5% vahetatavast summast.
Londonis asuva idufirma asutasid Nikolay Storonsky ja Vlad Yatsenko. Algselt asus ettevõte Londonis Canary Wharfis asuvas finantstehnoloogia inkubaatoris Level39.
Süüria Inimõiguste Vaatluskeskus

Süüria Inimõiguste Vaatluskeskus (inglise keeles "Syrian Observatory for Human Rights" – SOHR; araabia keeles المرصد السوري لحقوق الإنسان) on Suurbritannias Londonis tegutsev vabaühendus, mis jälgib inimõiguste olukorda ja rikkumisi Süürias. Alates 2011. aastast on ühendus keskendunud Süüria kodusõja jälgimisele ja konflikti inimohvrite dokumenteerimisele, olles seejuures üks vastava info enimviidatud allikaid.
Vabaühenduse asutas 2006. aasta mais sunniidist ärimees Osama Suleiman, kes kasutab avalikkuses pseudonüümi Rami Abdul Rahmani (esineb ka kirjapilt Rami Abdulrahmani).
2011. aasta seisuga oli BBC andmeil SOHR-i tegevusega seotud 240 inimest, kellest enamik tegutses Süürias.
Hinnangud ja kriitika.
SOHR deklareerib oma kodulehel, et ei ole seotud ühegi poliitilise suuna või organiga.
SOHR-i on mitmel korral meedias nimetatud Süüria opositsiooni suhtes sümpaatseks. Mõned ajakirjanikud on seda hinnangut kommenteerides viidanud asjaolule, et SOHR kajastab muuhulgas ka sõjaliselt Süüria kodusõtta sekkunud Ameerika Ühendriikide operatiivtegevuse tagajärjel tekkinud inimohvreid puudutavat statistikat.
2014. aastal nimetas Ameerika Ühendriikide poliitikaajakiri Foreign Policy SOHR-i kahe välispoliitika eksperdi hinnangule tuginedes üheks kõige olulisemaks Süüria kodusõja inimohvreid puudutava informatsiooni allikaks. Inimõiguste kaitsega tegutseva vabaühenduse Amnesty International analüütik Neil Sammonds on SOHR-i statistika kohta öelnud, et "üldiselt on tsiviilohvreid puudutav info väga hea, kindlasti üks parimatest".
Vabaühenduse avaldatava info usaldusväärsust on kahtluse alla seadnud näiteks Venemaa välisministeerium. Kohati on kritiseeritud ka asjaolu, et SOHR ei jaga avalikult oma andmetöötluse metodoloogiat.
Kalapalo keel

Kalapalo keel on kariibi keelkonda kuuluv keel, mida kõnelevad kalapalod ja kuikurod Brasiilias Mato Grosso osariigis.
Kalapalo keel on ohustatud, seda kõneles 2006. aasta seisuga umbes 1000 inimest.
Madeleine Leininger

 Madeleine Leininger (13. juuli 1925 – 10. august 2012) oli Ameerika Ühendriikide õendusteoreetik, õendusprofessor ja transkultuurilise õenduse kontseptsiooni arendaja. 
Elukäik.
Leininger sündis 13. juulil 1925. Ta õppis St. Anthony haigla õenduskoolis ja sai õendusdiplomi. Sellele järgnesid õpingud Benediktiini kolledžis ja Creightoni ülikoolis, kus ta omandas bakalaureusekraadi. Ameerika katolikus ülikoolis omandas ta magistrikraadi. Hiljem õppis ta kultuurilist ja sotsiaalset antropoloogiat Washingtoni Ülikoolis, kus ta 1966. aastal omandas filosoofiadoktori kraadi. Ta oli vähemalt kolme ülikooli audoktor. 
Leininger töötas Cincinnati ja Colorado Ülikoolis õppejõuna, seejärel õenduskooli dekaanina Washingtoni ja Utah' ülikoolis. Ta oli õenduse emeriitprofessor Wayne State ülikoolis ning õppejõud University of Nebraska Medical Centeris. Ta töötas ka Ameerika Õdede Ühingu juhina. 
Leininger suri oma kodus Omahas Nebraska osariigis 10. augustil 2012.
Rein Ellermaa

Rein Ellermaa (26. juuni 1936 Tallinn – 19. november 2003 Tallinn) oli eesti kergejõustiklane (kõrgus- ja kolmikhüppaja).
Ta lõpetas 1955. aastal Tallinna 17. Keskkooli ja õppis aastatel 1955–1959 Tallinna Polütehnilises Instituudis. 1979. aastal lõpetas Tallinna Kergetööstuse Tehnikumi tehnik-plaanijana.
Ta töötas aastatel 1961–2003 Normas.
Sportlasena.
Sportima hakkas 8. klassis õppides. Tegeles Friedel Raudsepa juhendamisel ujumisega.
Poksijana.
Ta oli raskekaalus (üle 81 kg) 1953. aastal Eesti NSV noorte (17–18-aastaste) meister. Tema treener oli Evald Seepere.
Kergejõustiklasena.
Ta sai Eesti NSV meistrivõistlustel aastatel 1956–1966 kõrgushüppes (treener Ervin Uuk) 4 kulda, 2 hõbedat ja 4 pronksi; kolmikhüppes kulla ja hõbeda ning sisemeistrivõistlustel pronksi. Parandas 1958–1960 3 korda Eesti NSV kõrgushüpperekordit.
Oli Spartaki ja hiljem Kalevi liige. Võistles 27 korda Eesti NSV koondises.
Korv- ja võrkpallurina.
Kuulus ka Eesti NSV karika- ja meistrivõistlustel teiseks tulnud Norma korv- ja võrkpallimeeskonda.
Mikhail Gurevich

Mikhail Gurevich (vene keeles Михаил Наумович Гуревич "Mihhail Naumovitš Gurevitš"; ukraina keeles Михайло Наумович Гуревич "Mõhhailo Naumovõtš Gurevõtš"; prantsuse keeles "Mikhaïl Gourevitch"; hollandi keeles "Michail Goerevitsj"; türgi keeles Mihail Gureviç; sündinud 22. veebruaril 1959 Harkivis) on Belgia maletaja ja maletreener, rahvusvaheline suurmeister (1986), FIDE vanemtreener (2006). 
Gurevich tuli 1984. aastal Kiievis Ukraina NSV ja 1985. aastal Riias Nõukogude Liidu malemeistriks. Suurmeistriks sai ta 27-aastaselt 1986. aastal. Aasta varem oli ta FIDE-lt saanud rahvusvahelise meistri nimetuse. 
Nõukogude Liidu maletajana osales Gurevich 1990. aastal maailmameistrivõistluste tsoonidevahelisel turniiril Manilas (64 osavõtjat), kus sai 12. koha (11 paremat pääsesid pretendentide turniirile). 
1991. aastal emigreerus ta Belgiasse ja hakkas mängima Belgia värvides rahvusvahelistel malevõistlustel. Lahkhelide tõttu Belgia Maleföderatsiooniga esindas Gurevich aastatel 2005–2015 malevõistlustel Türgit. 2015. aastast mängib ta taas Belgia eest. Gurevich eelistab kasutada inglispärast nimekuju "Mikhail Gurevich".
Juulis 1993 FIDE maailmameistrivõistluste tsoonidevahelisel turniiril Bielis (74 osavõtjat) sai Gurevich 24. koha. Sama aasta detsembris mängis ta PCA maailmameistrivõistluste valikturniiril Groningenis (54 osavõtjat), kus tuli 46.-ks.
Gurevich on mänginud kolmel FIDE MM-turniiril (nokautsüsteemis): 2000. aastal New Delhis kaotas kolmandas ringis Alexéi Shírovile, 2001. aastal Moskvas võitis teises ringis Rafajel Vahanjani, kuid kaotas kolmandas ringis Aleksandr Morozevitšile ning 2004. aastal Tripolis (sai turniiritabelis 16. asetuse) kaotas ta teises ringis Zdenko Kožulile.
Ta tuli 2001. aastal Charlerois Belgia malemeistriks ja võitis 2002. aastal Bathumis Euroopa meistrivõistlustel hõbemedali.
Gurevich on mänginud Türgi maletajana kahtedel maailma karikavõistlustel: 2005. aastal Hantõ-Mansiiskis kaotas küll veerandfinaalis Levon Aronjanile, kuid pääses 10 parema hulgas edasi 2007. aastal Elistas toimunud 16 osavõtjaga MM-i pretendentide turniirile. Kaotas seal avaringis Peter Lekole. 2007. aastal maailma karikavõistlustel Hantõ-Mansiiskis võitis ta avaringis Gregory Kaidanovit, kuid kaotas teises ringis Michael Adamsile.
Gurevich on kahekordne Türgi malemeister (2006, 2008). 
1989. aastal tuli ta Nõukogude Liidu võistkonna koosseisus Luzernis maailmameistriks ja Haifas Euroopa meistriks. Gurevich on mänginud kolmel maleolümpial – Belgia (1992) ja Türgi (2006, 2008) võistkonna koosseisus.
Ta tegutseb maletreeneri ja malekohtunikuna. Gurevich on saanud FIDE-lt FIDE vanemtreeneri ja FIDE arbiitri nimetuse.
FIDE arbiiter

FIDE arbiiter (inglise keeles "FIDE Arbiter"; lühend FA) on males rahvusvahelistel võistlustel malekohtunikuna tegevuse eest antav nimetus.
Nimetuse võttis kasutusele Rahvusvaheline Maleföderatsioon (FIDE). Nõuded FIDE arbiitri nimetuse saamiseks on madalamad kui rahvusvahelise arbiitri (IA) nimetuse saamiseks. FIDE arbiitri nimetus on eluaegne. Sõltuvalt kohtunikutegevuse aktiivsusest jaotatakse FA-d kahte kategooriasse – aktiivsed FA-d ja inaktiivsed FA-d. Inaktiivseks FIDE arbiitriks loetakse malekohtunikku, kes viimase kahe aasta jooksul pole kohtunikuna kordagi töötanud FIDE reitinguarvestusega turniiril. 
C-kategooria kohtunik.
Aktiivseid malekohtunikke liigitatakse sõltuvalt kohtunikutegevuse kogemustest nelja kategooriasse. A- ja B-kategooria antakse ainult rahvusvahelistele arbiitritele. FIDE arbiitrid võivad saada kas C- või D-kategooria.
C-kategooria kohtunik peab olema töötanud viimase viie aasta jooksul vähemalt kahel korral ühel allpool äratoodud juhtudest:
FIDE arbiitri nimetuse saajad.
2019. aasta oktoobri seisuga on FIDE andmebaasis kirjas 2165 malekohtunikku, kes on saanud FIDE arbiitri nimetuse. Nende seas on 252 kohtunikku, kes on ühtlasi kõrgema järgu maletajad, sealhulgas 7 naiste suurmeistrit ja 17 rahvusvahelist suurmeistrit (teiste seas Maritza Arribas Robaina, Mikhail Gurevich, Anatoli Karpov, Shādī Parīdar, Susan Polgár, Šarūnas Šulskis ja Zhu Chen).
Zhu Chen

Zhu Chen (hiina keeles 諸宸; "pinyin"'is "Zhū Chén"; sündinud 16. märtsil 1976 Wenzhou Shis) on hiina päritolu Katari maletaja, naiste maailmameister (2001–2004), rahvusvaheline suurmeister (2011).
Zhu Chen tuli 1988. aastal noorte maailmameistriks neidude U12-vanuseastmes ning 1994. ja 1996. aastal naisjuunioride maailmameistriks. Ta on kolmekordne Hiina naiste malemeister (1992, 1994, 1996) ja kahekordne Araabia maade naiste malemeister (2009, 2013). 1997. aastal tuli ta teiseks Hiina malemeistrivõistlustel (võistles koos meestega).
Ta on võitnud Hiina naiskonna koosseisus naiste maleolümpiatel kolm kuldmedalit (1998, 2000, 2002), hõbe- (1996) ja pronksmedali (1994). Zhu on tulnud Hiina naiskonna koosseisus naiste maailmameistriks (1998, 2000).
Zhu sai FIDE-lt 1994. aastal naiste suurmeistri ja 2001. aastal rahvusvahelise suurmeistri nimetuse. 
Maailmameistrivõistlused.
Zhu Chen on mänginud naiste maailmameistrivõistlustel. 1995. aastal MM-i tsoonidevahelisel turniiril Chişinăus jagas ta 52 osavõtja seas 17.–24. kohta. 2000. aastal nokautsüsteemis mängitud MM-turniiril New Delhis (64 osavõtjat) sai Zhu turniiritabelis nelanda asetuse, kuid kaotas juba avaringis Irina Krushile.
2001. aastal MM-turniiril Moskvas sai Zhu turniiritabelis kuuenda asetuse. Ta võitis teises ringis Svetlana Petrencot, kaheksandikfinaalis Alisa Marićit, veerandfinaalis Nino Hurtsidzet, poolfinaalis Maia Tšiburdanidzet (tulemusega 2½:1½) ja finaalis Aleksandra Kostenjukki (tulemusega 5:3).Ta sai maailmameistri tiitli, kuid järgmisest MM-i turniirist Elistas 2004. aastal Zhu osa ei võtnud ja kaotas tiitli.
2006. aastal MM-turniiril Jekaterinburgis sai Zhu turniiritabelis kaheksanda asetuse, kuid kaotas avaringis Maritza Arribas Robainale. 2010. aastal Antakyas võitis ta avaringis Nafisa Muminovat ja teises ringis Monika Soćkot, kuid kaotas kaheksandikfinaalis selle turniiri võitnud Hou Yifanile.
2012. aastal MM-turniiril Hantõ-Mansiiskis võitis ta avaringis Nastassia Ziaziulkinat, kuid kaotas teises ringis Antoaneta Stefanovale. 2017. aastal Teheranis sai Zhu turniiritabelis 33. asetuse.Ta võitis avaringis Irine Kharisma Sukandari, kuid kaotas teises ringis Ju Wenjunile.
Isiklikku.
2001. aastal abiellus Zhu Chen Katari malesuurmeistri Muḩammad al-Muḑiyaḩkīga.
Muḩammad al-Muḑiyaḩkī

Muḩammad al-Muḑiyaḩkī (araabia keeles محمد المضيحكي; sündinud 1. juunil 1974 Kataris) on Katari maletaja, rahvusvaheline suurmeister (1998). 
1991. aastal sai Muḩammad al-Muḑiyaḩkī FIDE-lt rahvusvahelise meistri nimetuse. Suurmeistriks sai ta 24-aastaselt 1998. aastal. Ta on neljakordne Araabia maade malemeister (1994, 1997, 2000, 2002). 
Muḩammad al-Muḑiyaḩkī on mänginud 9 maleolümpial Katari võistkonna koosseisus (1988–2002, 2006). 
Ta on abielus malesuurmeister Zhu Cheniga.
Lothar Schmid

Lothar Maximilian Schmid (10. mai 1928 Radebeul – 18. mai 2013 Bamberg) oli saksa malekohtunik ja maletaja, rahvusvaheline arbiiter (1975), rahvusvaheline suurmeister (1959), kirimale suurmeister (1959). 
Ta sai tuntuks mitme male maailmameistrivõistluste tiitlimatši peakohtunikuna (1972. aastal Reykjavíkis peetud Robert Fischeri ja Boriss Spasski, 1978. aastal Baguios Anatoli Karpovi ja Viktor Korchnoi vahel ning 1986. aastal Londonis ja Leningradis mängitud MM-matšil Anatoli Karpovi ja Garri Kasparovi vahel). Schmid oli ka 1992. aastal Sveti Stefanis mitteametliku MM-revanšmatši Fischer–Spasski peaarbiiter. 
Maletajana tuli ta 1941. aastal 13 aasta vanuses Dresdeni meistriks. Mängis korduvalt Lääne-Saksamaa meistrivõistlustel, kus 1949. aastal jagas esikohta, 1955. ja 1959. aastal tuli teiseks. Ta sai 1951. aastal FIDE-lt rahvusvahelise meistri nimetuse. Suurmeistriks sai 31-aastaselt 1959. aastal. 1968. aastal Bambergi turniiril jagas Paul Kerese järel koos valitseva maailmameistri Tigran Petrosjaniga teist kohta.
Schmid mängis Lääne-Saksamaa võistkonna koosseisus 11 maleolümpial (1950–1964, 1968, 1970, 1974). Sai olümpiatel kaks võistkondlikku pronksmedalit (1950, 1964).
Albéric O'Kelly de Galway

Albéric Joseph Rodolphe Marie Robert Ghislain O'Kelly de Galway (17. mai 1911 Anderlecht – 3. oktoober 1980 Brüssel) oli Belgia maletaja, malekohtunik ja maleliteraat, rahvusvaheline suurmeister (1956), rahvusvaheline arbiiter (1962). 
1946. aastal võitis O'Kelly de Galway Beverwijki rahvusvahelise turniiri ja 1951. aastal Dortmundi rahvusvahelise turniiri. Ta sai 1950. aastal FIDE-lt rahvusvahelise meistri nimetuse. Suurmeistriks sai ta 45-aastaselt 1956. aastal. 
Kirimales tuli ta maailmameistriks 1962. aastal ja sai samal aastal Rahvusvaheliselt Kirimaleföderatsioonilt kirimale suurmeistri nimetuse.
O'Kelly de Galway tegutses malekohtunikuna. Ta oli kahe maailmameistrivõistluste tiitlimatši peakohtunik (Tigran Petrosjani ja Boriss Spasski vahel 1966. ja 1969. aastal).
Ta valdas prantsuse, hollandi, saksa, inglise, hispaania ja vene keelt.
Gideon Ståhlberg

Anders Gideon Tom Ståhlberg (26. jaanuar 1908 Surte – 26. mai 1967 Leningrad) oli rootsi maletaja, malekohtunik ja maleliteraat, rahvusvaheline suurmeister (1950), rahvusvaheline arbiiter (1951). 
Ståhlberg tuli Rootsi malemeistriks 1928. aastal ja hoidis seda tiitlit kuni 1940. aastani. Ta tuli kolmel korral Põhjamaade malemeistriks (1929, 1938, 1939). 
Juulis 1937 jagas ta Pärnu rahvusvahelisel turniiril koos Paul Kerese ja Salo Flohriga 2.–4. kohta. Märtsis 1939 mängis Ķemeri turniiril (2.–3. koht).
Pärast Buenos Aireses 1939. aastal peetud maleolümpiat jäi seoses sõja puhkemisega Argentinasse. Naasis 1948. aastal. 
Mängis 1948. aastal Saltsjöbadenis maailmameistrivõistluste tsoonidevahelisel turniiril, kus jagas 6.–9. kohta ja pääses 1950. aastal Budapestis peetud pretendentide turniirile (10 osavõtjat), kus jäi seitsmendaks. Jagas 1952. aastal Saltsjöbadenis tsoonidevahelisel turniiril 5.–8. kohta ja kvalifitseerus 1953. aastal Zürichis peetud pretendentide turniirile (15 osavõtjat), kus jäi viimaseks. Võttis osa ka 1955. aastal Göteborgis toimunud tsoonidevahelisest turniirist, kus jagas 17.–18. kohta.
1956. aastal võitis Ståhlberg Beverwijki rahvusvahelise turniiri.
1950. aastal võttis Rahvusvaheline Maleföderatsioon (FIDE) kasutusele rahvusvahelise suurmeistri nimetuse. Ståhlberg oli üks neist, kes sai selle nimetuse kohe samal aastal.
Ta mängis Rootsi võistkonna koosseisus 13 maleolümpial (1928–1964).
Ståhlberg tegutses malekohtunikuna. Oli aastatel 1957–1963 toimunud maailmameistrivõistluste peakohtunik.
Mais 1967 sõitis Ståhlberg Leningradi, et mängida maleturniiril. Ootamatult ta tervis halvenes ja 26. mail ta suri. Surnukeha kremeeriti Moskvas. Ta maeti kodumaal Surtes.
Milan Vidmar

Milan Vidmar (22. juuni 1885 Ljubljana – 9. oktoober 1962 Ljubljana) oli sloveeni elektriinsener, maletaja, malekohtunik ja literaat, rahvusvaheline suurmeister (1950), rahvusvaheline arbiiter (1951). 
Vidmar õppis masinaehitust Viini Ülikoolis. Ta lõpetas ülikooli 1907. aastal. Kaitses 1910. aastal doktoriväitekirja. 1919. aastal sai ta Ljubljana ülikooli professoriks. Rajas ülikoolis elektrotehnika teaduskonna. 1948. aastal oli ta elektrotehnika instituudi rajajaid Ljubljanas.
Maletajana sai Vidmar esimeseks Jugoslaavia malesuurmeistriks. Ta mängis edukalt paljudel turniiridel. Aastavahetusel 1925/1926 Hastingsis jagas rahvusvahelisel turniiril esikohta koos Aleksandr Alehhiniga. 
Vidmar mängis Jugoslaavia võistkonna koosseisus kahel maleolümpial (1931, 1935).
1950. aastal võttis Rahvusvaheline Maleföderatsioon (FIDE) kasutusele rahvusvahelise suurmeistri nimetuse. 
Varasemate malesaavutuste eest anti see nimetus 12 maletajale, nende seas ka Vidmarile.
Vidmar tegutses ka malekohtunikuna. Ta oli Haagis ja Moskvas mängitud 1948. aasta male maailmameistrivõistluste turniiri ja 1950. aastal Dubrovnikis peetud maleolümpia peakohtunik. Ta oli ka esimesi, kes sai FIDE-lt rahvusvahelise arbiitri nimetuse (1951).
Tunnustus.
Oli valitud Sloveenia Teaduste ja Kunstide Akadeemia liikmeks.
Pwllheli

Pwllheli (hääldus /pʊɬˈhɛlɪ/) on alev ("market town") Põhja-Walesis Gwyneddis. Asula paikneb Iiri mere ääres Llŷni poolsaare lõunakaldal.
Pwllheli sai aleviks 1355. aastal.
1925 ja 1955 toimusid Pwllhelis Eisteddfodi pidustused.
1925. aastal asutati Pwllhelis kõmri rahvuslaste erakond Plaid Cymru.
Pwllheli on soositud turismisihtkoht.
Max Euwe

Machgielis Euwe (20. mai 1901 Watergraafsmeer Amsterdami lähedal – 26. november 1981 Amsterdam) oli hollandi maletaja, maletegelane, maleliteraat ja matemaatik, maailmameister (1935–1937), rahvusvaheline suurmeister (1950). 
Euwe oli aastatel 1970–1978 Rahvusvahelise Maleföderatsiooni (FIDE) president.
1923. aastal lõpetas ta Amsterdami Ülikooli. Kaitses 1926. aastal doktoriväitekirja "Differentiaalvarianten van twee covariante-vectorvelden met vier veranderlijken". Ta töötas 1940. aastani Amsterdamis lütseumi matemaatikaõpetajana. 1960. aastatel töötas ta Tilburgi Ülikoolis professorina (kuni 1971. aastani).
Euwe oli 13-kordne Hollandi malemeister (1921–1955). 1934. aastal esitas ta väljakutse valitsevale maailmameistrile Aleksandr Alehhinile. Alehhin nõustus mängima. 1935. aastal peetud matši Euwe võitis tulemusega 15½:14½. Pärast võidukat matši andis Euwe järgmise maailmameistrivõistluste matši korraldamise õigused üle FIDE-le. Sealtpeale hakkas FIDE autoriteet malemaailmas tõusma.
Euwe kaotas maailmameistritiitli 1937. aastal revanšmatšis. 1938. aastal mängis ta AVRO turniiril, kus jagas 4.–6. kohta. 1948. aasta MM-i turniiril jäi ta viie osavõtja seas viimaseks.
1950. aastal võttis FIDE kasutusele rahvusvahelise suurmeistri nimetuse. Euwe oli üks neist, kes sai selle nimetuse kohe samal aastal.
Ta mängis Hollandi võistkonna koosseisus seitsmel maleolümpial (1927, 1937, 1950, 1954, 1958, 1960, 1962).
Mirjam Hinn

Mirjam Hinn (sündinud 16. aprillil 1990 Tartus) on eesti maalikunstnik.
https://www.mirjamhinn.com/
Haridus.
Lõpetas 2010. aastal Tartu Kunstikooli kunstilise kujundaja eriala. Sai bakalaureusekraadi 2014. aastal Tartu Kõrgemas Kunstikoolis ja 2018. aastal magistrikraadi Tartu Ülikoolis maalikunsti erialal.
Härjasilmaken

Härjasilmaken (prantsuse keeles "œil de bœuf" 'härja silm') on väike ovaalne või ümaraken, mis on sageli lopsaka karniisi ja lukukiviga raamistuses. Esineb barokkehitistel, enim kasutatud prantsuse barokis.